tartuNLP/wikipedia-smugri-20251201 huggingface dataset:
Tootja subsideerimise ekvivalent

Tootja subsideerimise ekvivalent (inglise "Producer Support Equivalent" (PSE)) on põllumajanduspoliitikat iseloomustav suurus, mis iseloomustab rahaliste ülekannete osa produkti hinnas maksumaksjalt ja tarbijalt tootjale.
Uuem nimetus: "Producer support estimate"
Tootja toetuse näitarv
Tootja subsideerimise ekvivalent moodustas OECD maade keskmisena 41–42%. Kõrgeim on see Šveitsis – 80%.
Eesti tootja subsideerimise ekvivalent oli enne Euroopa Liitu astumist üks maailma madalamaid, ulatudes 9%-ni.
Väepõlgur

Väepõlgur on sõjaväe sundajateenistusest või mobilisatsioonist kõrvalehoidja. 
Riigi seaduste seisukohast võib väepõlgur olla seaduserikkuja. Väepõlgur hoiab sel juhul kõrvale nn kodanikukohuse täitmisest end riigivõimude eest kodumaal varjates või samal eesmärgil välismaale pagedes. 
Mõnes riigis on usulistel või kõlbelistel põhjustel kaitseväeteenistusest keeldunudkutsealusel võimalik läbida asendusteenistus.
Mõkola Azarov

Mõkola Azarov (venepäraselt Nikolai Azarov; ukraina keeles Микола Янович Азаров, varasema nimega Nikolai Pahlo; sündinud 17. detsembril 1947 Kaluugas Vene NFSV-s) on riigireeturist venemeelne endine Ukraina poliitik, Ukraina peaminister (2010–2014), Regioonide Partei juht 2010. aastast. 
Azarovi nime võttis ta endale ise, aga ei ole teada, millal ja miks. Tema vanaema neiupõlvenimi oli Azarova, samuti kasvas Nikolai üles Azarovo külas. On oletatud, et ta võttis Ljudmila Azarovaga abielludes endale abikaasa nime. Tema isa Jaan Pahlo oli eestlane ja pärit Laiuselt Tartumaalt.
Azarov lõpetas Kaluga 5. keskkooli kuldmedaliga. 1971 lõpetas ta Moskva Riikliku Ülikooli, kus õppis geoloogiat ja geofüüsikat.
Azarov töötas 1971–1976 trustis Tulašahtoossušenije kombinaadi Tulaugol osakonnajuhataja ja hiljem peainsenerina. 1976–1984 Tuula oblastis Novomoskovskis Moskva-lähedase kivisöe teadusliku uurimise ja projekteerimis-konstrueerimisinstituudis algul laboratooriumi- ja pärast osakonnajuhatajana. 1984 asus ta tööle Ukrainasse Donetskisse, kus töötas Ukraina kivisöetööstusministeeriumi geoloogia, geomehaanika ja kaevandamise teadusliku uurimise ja projekteerimis-konstrueerimisinstituudis algul direktori asetäitjana ja pärast direktorina.
1986. aastal kaitses Azarov doktoriväitekirja teemal "Šahtide geofüüsika". 1991. aastal sai ta professoriks. 1997. aastast on ta akadeemik (Ukraina Riikliku Akadeemia maateaduste osakonna kirjavahetajaliige). 2009. aastast on ta Moskva Riikliku Ülikooli audoktor.
Azarov on 112 teadustöö autor või kaasautor. Ta on kahe raamatu kaasautor: "Ukraina kilbi ja Donbassi kullamaardlate asukoha geoloogilised mudelid" ja "Kõik võlgadest". 2004 pälvis ta Ukraina riikliku preemia "uudsete organisatsioonilis-majanduslike ja infosüsteemide väljatöötamise ja juurutamise eest Ukraina ametkondlikku süsteemi".
Ta valiti Ukraina Ülemraada liikmeks 1994. aastal. Ülemraadas valiti ta juhatuse liikmeks. 1995. aasta septembrist 1996. aasta oktoobrini juhatas ta eelarvekomisjoni. Samuti kuulus ta piirkondadevahelisse saadikurühma, mis toetas presidenti Leonid Kutšmad. Ülemraadas oli Azarov üks kolmest kõige sagedamini sõna võtnud saadikust. 1995–1998 oli ta Ukraina valitsuse valuuta- ja krediidinõukogu liige.
Aastatel 2002–2005 ja 2006–2007 oli ta Ukraina esimene asepeaminister ja rahandusminister. 11. märtsist 2010 kuni 28. jaanuarini 2014 oli ta Ukraina peaminister. 
Pärast 2014. aasta revolutsiooni põgenes ta Venemaale ning asus elama Moskva lähedale. Ta on rahvusvaheliselt tagaotsitav. Azarov on Euroopa Liidu, USA, Kanada, Norra ja Šveitsi sanktsioonide all. Kiievi Petšora kohus mõistis oktoobris 2021 Azarovi tagaselja süüdi riigireetmises.
Manuel Almunia

Manuel Almunia Rivero (sündinud 19. mail 1977 Pamplonas) on endine hispaania jalgpallur, väravavaht. 
Ta alustas klubikarjääri Hispaanias, mängides Hispaania kõrgliigas Recreativo de Huelva ja Albacete meeskonnas.
Almunia oli aastatel 2004–2012 Arsenali mängija. Hooaja 2011–12 alguses kuu jooksul mängis ta laenul West Ham Unitedis.
'
Ivan O'Konnel-Bronin

Ivan O'Konnel-Bronin (sündinud 10. veebruaril 1973 Tartus) on Eesti jalgpallitreener ja endine jalgpallur. 
Ta mängis mitmes Eesti klubis, sealhulgas Tartu Merkuuris, Levadias, Tammekas, Viljandi Tulevikus ja Ajax Lasnamäes.
Esimese mängu Eesti jalgpallikoondises mängis ta 30. juulil 1994 Balti turniiril Läti vastu. Kokku mängis O'Konnel-Bronin Eestit esindades 22 mängu.
Enamasti mängis ta ründaja positsiooni. 
Ta lõpetas jalgpallurikarjääri 1999. aastal.
Ta on 181 cm pikk.
Nicklas Bendtner

Nicklas Bendtner (sündinud 16. jaanuaril 1988 Kopenhaagenis) on Taani jalgpallur, ründaja. Ta mängib alates 2017. aastast Norra klubis Rosenborg.
Ta on varem mänginud ka Londoni Arsenalis, Birmingham Citys, Sunderlandis ja Juventuses.
Koondisekarjäär.
Esimese värava rahvuskoondises lõi ta oma debüütmängus 16. augustil 2006 sõprusmängus Poolale.
2010. aasta maailmameistrivõistluste teises alagrupimängus 19. juunil lõi ta värava Kamerunile.
2012. aasta Euroopa meistrivõistluste teises alagrupimängus 13. juunil lõi ta kaks väravat Portugalile.
Alex Song

Alexandre Dimitri Song Billong (sündinud 9. septembril 1987 Doualas) on Kameruni jalgpallur, kes mängib Šveitsi kõrgliiga klubis Sion.
Klubikarjäär.
Bastia.
Song liitus 2003–04 hooajal Bastia noortekoondisega. 
Esindusmeeskonnas mängis ta esimesel hooajal 32 mängu. Klubi mängis toona Prantsusmaa kõrgliigas.
Arsenal (laenul).
11. augustil 2005 liitus Song laenulepingu alusel Inglismaa kõrgliiga klubiga Arsenal. 
Ta tegi debüüdi Arsenalis 19. septembril 2005 mängus Evertoni vastu, Arsenal võitis kohtumise 2:0.
Arsenal.
2006. aasta juunis sõlmis Song Arsenaliga nelja-aastase lepingu. 
Ta lõi oma debüütvärava Arsenali meeskonnas 9. jaanuaril 2007 mängus Liverpooli vastu, Arsenal võitis 6:3.
Arsenalis mängis ta kuue aasta jooksul 195 mängu ja lõi 10 väravat.
Charlton Athletic (laenul).
30. jaanuaril 2007 kinnitati, et Song on antud laenuks 2006–07 hooaja lõpuni klubisse Charlton Athletic.
Barcelona.
20. augustil 2012 siirdus Song Hispaania kõrgliiga klubisse Barcelona. Üleminekusummaks oli 15 miljonit eurot. 
Debüüdi Barcelona meeskonnas tegi ta 2012. aasta Hispaania superkarikavõistlustel mängus Madridi Reali vastu. 
2012–13 hooaja mängis ta La Ligas 20 kohtumist, kui Barcelonal tuli Hispaania meistriks.
Song mängis Barcelona meeskonnas kokku 65 kohtumist ja lõi ühe värava.
West Ham (laenul).
Barcelona andis Songi 30. augustil 2014 laenuks Inglismaa kõrgliiga klubisse West Ham United. 
Ta debüteeris West Hamis 15. septembril mängus Hull City vastu, mäng lõppes 2:2 viigiga.
Kaasani Rubi.
1. augustil 2016 liitus Song Venemaa kõrgliiga klubiga Kaasani Rubin.
Koondisekarjäär.
Song tegi debüüdi Kameruni jalgpallikoondises 2005. aastal. 
Ta esindas rahvusmeeskonnas Kameruni 2008. ja 2010. aasta Aafrika rahvaste karikavõistlustel ning 2010. ja 2014. aasta maailmameistrivõistlustel.
2014. aasta maailmameistrivõistlustel sai ta alagrupimängus Horvaatiaga Mario Mandžukići suhtes ebasportliku käitumise eest punase kaardi, Kamerun kaotas mängu 4:0 ja langes turniirilt välja.
Song lõpetas koondisekarjääri 2014. aastal, ta mängis koondises kokku 49 mängu.
Isiklikku.
Song abiellus 18-aastaselt ja tal on kaks last.
Alfred Montague

Alfred Montague (sündis 19. sajandi esimesel poolel Londonis) oli inglise koolkonna maalikunstnik. Ta viljeles peamiselt maastiku- ja meremaali.
Teadaolevalt esines ta näitustel aastail 1832–1883.
Saguenay

Saguenay (hääldus /ˈsæɡəneɪ, ˌsæɡəˈneɪ/) on linnaks nimetatav kohaliku omavalitsuse üksus Kanadas Québeci provintsis. Asub Saguenay jõe ääres 180 km Québeci linnast põhja pool.
Linn loodi 2002. aastal Chicoutimi, Jonquière'i ja La Baie linna ning Laterrière'i, Lac-Kénogami ja Shipshaw' valla liitmise teel.
Rahvastik.
2021. aasta rahvaloenduse järgi elas linnas 144 723 elanikku, mis oli 0,8% vähem kui 2016. aastal fikseeritud 145 949. Põlisrahvad moodustasid 5,4% elanikkonnast.
2006. aastal kõneles 98,1% elanikest emakeelena prantsuse keelt. 2021. aasta seisuga oli prantsuse keele emakeelseid kõnelejaid 97,4%. Järgnesid inglise keel (0,8%) ja hispaania keel (0,4%), kusjuures veel 0,4% märkis oma emakeeleks nii inglise kui ka prantsuse keele 0,4% ning 0,2% prantsuse keeles ja ühe mitteametliku keele.
2021. aasta seisuga oli 71,5% linna elanikest katoliiklased, mis on 20% vähem kui 2011. aastal. 21,1% väitis, et nad pole usklikud. Suurim usuvähemus olid moslemid (0,5%).
Lõuna-Gruusia mägismaa

Lõuna-Gruusia mägismaa on vulkaaniline mägismaa Edela-Aasias Gruusia lõunaosas. 
Mägismaa koosneb platoodest ja mäeahelikest kõrgusega 2000–3000 m, kõrgeim tipp on Didi-Abuli mägi (3301 m). Mägismaale on iseloomulikud kanjonikujulised jõeorud, laavaplatood ja vulkaanide ahelikud; taimkatte 
moodustavad rohtlad. 
Lõuna-Gruusia mägismaad ühendab Suur-Kaukasusega Lihhi ahelik.
Võimas Joe Young

"Võimas Joe Young" on 1998. aastal valminud Walt Disney stuudio film, mille peaosades on Bill Paxton ja Charlize Theron. Filmi lavastaja on Ron Underwood. Film põhineb 1949. aastal valminud samanimelisel filmil. Uuemas versioonis on gorilla tunduvalt suurem.
Põhja-Šoti mägismaa

Põhja-Šoti mägismaa (gaeli keeles "A' Ghàidhealtachd") on mägismaa Suurbritannia saare põhjaosas Šotimaal. Lõunas eraldab seda Lõuna-Šoti mägismaast Kesk-Šoti madalik. Kõrgus on kuni 1343 m (Ben Nevise mägi Grampiani mägedes). Koosneb gneisist, graniidist, kiltkivist, kvartsiidist, ka punakast liivakivist ja efusiivsetest kivimitest. 
Tektoonilised nõod (suurim nendest on Glen Mor) jaotavad mägismaa liustikutekkeliste pinnavormidega kiltmaadeks ja ahelikeks. Mäestike nõlvade vahel on mäekurud, mägismaa lääneosas on fjordid. 
Mägismaal on palju jõgesid, järvi (Loch Lomond, Loch Ness jt), soid. Levinud on kanarbikud, niidud, kase- ja männimetsade lapid. 
Inimesed tegelevad loomakasvatusega.
Põhja-Šoti mägismaa koosseisu kuuluvad Loodemäestik, Monadliathi mäed ja Grampiani mäed.
Jean-François de La Pérouse

Jean François Galaup, La Pérouse'i krahv või Lapérouse'i krahv (23. august 1741 Go mõis Albi lähedal – arvatavasti 1788) oli Prantsusmaa mereväeohvitser, meresõitja. 
Oma ekspeditsiooni käigus avastas ta Sahhalini ja Hokkaidō saare vahel väina, mis tema auks nimetati La Pérouse'i väinaks.
Ta hukkus koos oma ümbermaailmareisi kaaslastega Vanikoro atolli (Saalomoni saared) juures.
Kõrgsagedustrafo

Kõrgsagedustrafo on transformaator, mis on mõeldud tööks kõrgematel sagedustel, kus on raske leida head materjali südamikuks, mis tekitaks vähem kadusid.
Sagedustel üle 10 MHz on trafod üldiselt ilma südamikuta, ehkki induktiivsuse reguleerimiseks võidakse kasutada ferriit- või vasksüdamikku, mis sisse keeramisel induktiivsust vähendab. Sagedustel üle 300 MHz on keerdude arv taandunud kaheks kõrvutiseks juhtmejupiks.
Bill Paxton

William Paxton (17. mai 1955 Fort Worth, Texas – 25. veebruar 2017 Los Angeles, California) oli Ameerika Ühendriikide filminäitleja ja -lavastaja. 
Ta on mänginud filmides "Apollo 13" (1995), "Keeristorm" (1996), "Tulnukad" (1986) ja "Ausad valed" (1994). Samuti mängis ta telekanali HBO seriaalis "Big Love".
Diego Ramíreze saared

Diego Ramíreze saared (hispaania keeles "Islas Diego Ramírez") on väike saarestik (kogupindala 1,2 km²) Tšiili lõunaosas Drake'i väinas umbes 100 km Hoorni neemest edelas. Saarteaheliku pikkus põhjast lõunasse on umbes 8 km. Saared on nii Tšiili kui ka Ameerika lõunapoolseim osa.
Saared avastas 12. veebruaril 1619 Marco Ramírez Garcia de Nodali ekspeditsiooni käigus. Saartele pandi nimi ekspeditsiooni kosmograafi Diego Ramíreze järgi. 156 aasta jooksul, kuni aastal 1775 avastati Lõuna-Sandwichi saared, oli see lõunaapoolseim teadaolev maismaa-ala. Lõunapoolsemaks peeti vaid müütilist Terra Australis Incognitat.
Saarestiku suurim saar on Bartolomé saar. Lõuna pool asub suuruselt teine saar Gonzalo saar, kuhu rajati 1951. aastal ilmajaam. Ilmajaama varustamiseks külastab Tšiili merevägi, kes ilmajaama ka asutas, seda mitu korda aastas. See ilmajaam ongi Lõuna-Ameerika kõige lõunapoolsem mehitatud punkt pärast 1982. aastat, mil Suurbritannia Falklandi sõja käigus vallutas ja likvideeris Lõuna-Sandwichi saartel Thule saarel oleva Argentina ilmajaama. Aeg-ajalt külastavad Diego Ramíreze saari ja sealset ilmajaama Antarktikasse sõitvad kruiisilaevad.
Diego Ramíreze saarte lõunapoolseim punkt on kaljune Águila saar.
Diego Ramíreze saared on paljude merelindude, peamiselt albatrosside ja pingviinide, sealhulgas kuldkiird-pingviini ja hiidmaruka tähtis pesitsuspaik.
Taskuhäälingu tarkvara

Taskuhäälingu tarkvara all mõistetakse programme, mida kasutatakse taskuhäälingu saadete loomiseks, veebi ülespanemiseks ning kasutaja arvutisse alla laadimiseks. 
Taskuhäälingu loomiseks mõeldud tarkvara.
Spetsiaalselt taskuhäälingu saadete loomiseks mõeldud audioprogrammidest annab ülevaate järgnev nimekiri. Siin on peamiselt tegu tasulise tarkvaraga, millel on tasuta demo- või testversioon. Kõik nimetatud programmid on võimelised salvestama MP3-vormingut. Äramärgitud programmid on aga oma olemuselt väga erinevad. Näiteks võimaldavad mõned neist salvestada veebikõnesid (PrettyMay, vEmotion) või telefonikõnesid (SnapKast), mõned koguni „helistada oma blogisse“ (Voice2Page, Evoca). Mõnel, nagu Podcast Studiol ja Podcast Wizardil, on sisseehitatud RSS-i redaktor ja FTP-klient, nii et need ei vaja eraldi RSS-kanalite haldusprogramme. 
Taskuhäälingu klientrakendused.
Kui taskuhäälingu saated on veebi üles laaditud, vajab kasutaja taskuhäälingu klientrakendust, mille abil taskuhäälingu saated automaatselt endale arvutisse alla laadida. Enamik niisugusest tarkvarast on tasuta. Kõige tuntumad taskuhäälingu klientrakendused on ilmselt Apple’i iTunes ning Juice Receiver. Juice Receiverit on soovitanud kasutada ka Peeter Marvet. Nimetatud programmide populaarsus võib johtuda faktist, et mõlemad on mitmeplatvormilised, tasuta ning lihtsad kasutada. 
Taskuhäälingu klientrakendusi on väga mitmesuguseid. Mõne puhul on tegu väga lihtsa lahendusega, mis võimaldab vaid taskuhäälingu saateid arvutisse ja meediapleierisse alla laadida (nt Juice), mõni programm aga võimaldab lisaks allalaadimisele taskuhäälinguid ka ise algusest lõpuni valmis teha ja üles panna (nt BlogMatrix Sparks!) ning mõni töötab ka ise audiopleierina (nt PwopCatcher). Osa programme võimaldavad lisaks audiosaadetele alla laadida ka videosaateid ja igasuguseid muid RSS manuseid (nt Nimiq) ning samas on teatud tarkvara mõeldud ainult RSS tekstivoogude käsitlemiseks. 
Riistvaraliselt on taskuhäälingut võimalik kasutada mitmesuguste seadmetega:
Nimetatud seadmete jaoks on olemas ka vastav tarkvara taskuhäälingu kasutamiseks, samuti on võimalik taskuhäälingu saateid mobiilsetesse seadmetesse laadida arvutis oleva programmi kaudu. Automaatset ülekannet võimaldavad mitmed programmid, nagu iTunes, Juice, Doppler jt.
Taskuhäälingu klientrakenduse kasutajal tuleks tarkvara valikul silmas pidada oma arvuti või mobiilse seadme operatsioonisüsteemi, vajaminevaid funktsioone (nt võimalus saated automaatselt ka kaasaskantavasse meediapleierisse saata) ning kas ja missugust hinda on ta nõus programmi eest maksma.
Uudisteagregaator

Uudisteagregaator ehk agregaator on arvutiprogramm, mis koondab uudised (uuendused) mitmelt jälgitavalt veebilehelt. 
Vastavalt arvutikasutaja tellimusele koondatakse infovood lühendatud kujul (pealkirjade või esimeste lausetena) ühte kohta. Kasutajal on võimalik kiiresti ära tunda teda huvitav info ning jätkata lugemist algallikast. Agregaator ei too kaasa reklaami ega muud segavat.
Alma (Québec)

Alma on linn Kanadas Québeci provintsis Saguenay–Lac-Saint-Jeani piirkonnas. Asub Saguenay jõe ääres Saint-Jeani järve idakalda lähedal.
Linn loodi 1962. aastal Isle-Maligne'i, Naudville'i, Riverbendi ja St-Joseph d'Alma küla liitmisel.
Piirkond muutus tööstuskeskuseks 1920. ja 1930. aastatel, kui sinna ehitati hüdroelektrijaam, paberivabrik ja alumiiniumisulatustehas.
Ukraina president

Ukraina president (ukraina keeles "Президент України") on Ukraina riigipea ametinimetus. President valitakse otsestel valimistel viieaastaseks ametiajaks.
Toetavad riigiorganid.
Ukraina presidenti toetavateks riigiorganiteks on Ukraina Presidendi Kantselei ja Ukraina Rahvusliku Julgeoleku ja Kaitse Nõukogu. Nõuandvaks organiks on Ukraina Rahvuslik Reforminõukogu. Presidendi ihukaitse ülesandeid täidab Ukraina Riigikaitse Osakond.
Saguenay–Lac-Saint-Jean

Saguenay–Lac-Saint-Jean on piirkond Kanadas Québeci provintsis.
Jaguneb halduslikult 4 piirkondlikuks krahvkondvallaks ja Saguenay linnaks. Piirkondlikud krahvkondvallad jagunevad 49 vallaks, 10 organiseerimata alaks ja 1 indiaanireservaadiks.
Wolmar Fahrensbach

Wolmar Fahrensbach (ka Woldemar von Farensbach; poola Włodzimierz Farensbach; 9. veebruar 1586 Jaunpils, Kuramaa –19. mai 1633 Regensburg) oli Liivimaa sõjaväelane ja poliitik, Ruhja ja Tarvastu staarost ("starosta rujneńskie i taureńskie"). Jürgen Fahrensbachi poeg.
Ta õppis luterlikus koolis Tartus ja pärast isa surma 1602 astus Poola-Rootsi sõja (1600–1611) ajal ohvitserina Poola teenistusse. 1608 määrati ta Riia linnuse komandandiks. Pärast abiellumist Krystyna Maria Chodkiewiczownaga pöördus katoliku usku ja määrati 1611 Poola Liivimaa kuberneriks. Kuramaa hertsogi Wilhelmi asehaldurina Dünamündes tekkis tal 1616. aastal tüli Poola valitsusega ning ta alustas Rootsi teenistusse astumiseks läbirääkimisi kindralsõjakomissar Adam Schrapferiga Tallinnas.
Süüdistatuna riigireetmises hukati ta pea maharaiumise läbi 1633. aastal.
Ta oli Tarvastu, Karksi, Ruhja ja Auce härra.
Perekond.
Wolmar Fahrensbach oli abielus Krystyna Maria Chodkiewiczownaga.
Pärast seda abiellus ta krahvitar Agnes von Eversteiniga (Eberstein-Naungard; (1600–1655; ), kes oli krahv Georg Kasper von Eversteini ja Kunigunde von Schlicki tütar. Abielust sündis Gustav Adolf von Fahrensbach (surnud 1688; ).
Tema 1633. aastal lesestunud abikaasa abiellus 1636. aastal Werner von Pallandtiga.
Nancy Pelosi

Nancy Patricia D'Alesandro Pelosi (sündinud 26. märtsil 1940 Baltimore'is) on Ameerika Ühendriikide poliitik, Demokraatliku Partei liige ja praegune Esindajatekoja spiiker. Ta oli Esindajatekoja 60. ja esimene naissoost spiiker aastatel 2007–2011, ning uuesti spiiker 2019–2023.
Kongressi kuulub Pelosi 1987. aastast, valituna California osariigist. Aastatel 2002–2003 oli ta Esindajatekoja vähemuse juht (kongressiliige, kellele partei on andnud ülesandeks parteidistsipliini tagamise olulistel hääletustel), aastatel 2003–2007 ja 2011–2019 Esindajatekoja vähemusliider. 2007. aastal valiti ta spiikriks. 2011. aastal võitis Vabariiklik Partei tagasi kontrolli esindajatekoja üle ning Pelosist sai uuesti vähemusliider. Pärast 2018. aasta valimisi, kui demokraadid võitsid tagasi kontrolli koja üle, valiti Pelosi 3. jaanuaril 2019 220 häälega spiikriks tagasi. 
Pelosi isa Thomas D'Alesandro oli Marylandist Demokraatliku partei esindajana valitud Esindajatekoja liige (1939–1947) ning Baltimore'i linnapea (1947–1959). Pelosi vend Thomas D'Alesandro III oli aastatel 1967–1971 samuti Baltimore'i linnapea.
Pelosi on abielus, peres on viis last.
Raivo Vare

Raivo Vare (sündinud 11. mail 1958) on Eesti ettevõtja ja riigitegelane, transiidi- ja majandusekspert.
Raivo Vare on Eesti Arengufondi nõukogu esimees, Eesti Koostöö Kogu nõukogu aseesimees, Presidendi mõttekoja, Tartu Ülikooli kuratooriumi ja mitme ettevõtte nõukogu liige. Vare kuulub ka Trilateraalsesse komisjoni.
Lõpetanud Tartu Riikliku Ülikooli õigusteaduskonna "magna cum laude" (1980), Estonian Business Schooli magistriõppe "cum laude" (2003). 
Oli riigiminister üleminekuvalitsuses aastatel 1990–1992 ning Eesti teede- ja sideminister aastatel 1996–1999. 
Raivo Vare on olnud Tallinna Panga direktor ning Pakterminali juhatuse esimees ja peadirektor. Ta on töötanud Eesti Raudtee arendusjuhina ning tegutsenud konsultandi ja lektorina.
Seisukohti.
2018. aasta kevadel väitis Raivo Vare seoses 400 kirjaga, et Rail Balticu vastased, "sealhulgas humanitaarid, ei jaga Excelist nagunii suurt midagi" ning vastandumine projektile on nende võimalus oma emotsionaalset frustratsiooni kaotatud ühiskondliku mõju pärast välja elada.
Isiklikku.
Raivo Vare isa oli kindralmajor Vello Vare. Lapsepõlves oli Raivo Vare iluuisutamise olümpialootuste kooli kasvandik.
Ramsau am Dachstein

Ramsau am Dachstein on vald Austrias Steiermargi liidumaal Liezeni ringkonnas. Elanikke oli 2006. aasta seisuga 2738 ja valla pindala on 75,4 km².
Seal toimusid 1999. aasta suusatamise maailmameistrivõistlused, kust Eestisse toodi kolm medalit (Andrus Veerpalu hõbe ning Kristina Šmiguni hõbe ja pronks).
Kapsanui

Kapsanui on tööriist, mida kasutatakse hapukapsa valmistamisel kapsa tihendamiseks pütis sellise tiheduseni, et riivitud või lõigatud kapsamassi sisse ei jääks õhku.
Püha Martini kirik

Püha Martini kirik on paljude kirikute nimi, mis on nime saanud Püha Martini järgi.
Karam Jābir

Karam Muḩammad Ibrāhīm Jābir (araabia keelesكرم محمد إبراهيم جابر; sündinud 1. septembril 1979 Aleksandrias) on Egiptuse maadleja.
Ta võitis kuldmedali 2004. aasta suveolümpiamängudel, alistades Kreeka-Rooma maadluse kuni 96 kg kaalukategoorias (poolraskekaalus) finaalis grusiini Ramaz Nozadze.
2004. aastal võitles ta MMA reeglite järgi jaapanlase Kazuyuki Fujitaga ja kaotas matši nokaudiga.
2008. aasta olümpiamängude avatseremoonial oli ta Egiptuse meeskonna lippukanda. Maadlusturniiril saavutas ta Pekingis 13. koha.
Eesti maadlejatest on temaga maadelnud Heiki Nabi kes kaotas talle 2008. aastal 2–1 ja Ardo Arusaar 2011. aastal Soomes 0–2.
Carlos Vela

Carlos Alberto Vela Garrido (sündinud 1. märtsil 1989 Cancúnis) on Mehhiko jalgpallur, kes mängib ründajana Major League Socceri klubis Los Angeles FC.
Enne seda mängis ta pikka aega Hispaania kõrgliiga La Liga klubi Real Sociedadi ridades. Ta valiti hooaegadel 2011–12 ja 2013–14 Real Sociedadi hooaja parimaks mängijaks. Kahel korral valiti ta La Liga kuu parimaks mängijaks: detsembris 2013 ja novembris 2014.
Koondisekarjäär.
2005. aasta tuli Vela Mehhiko noortekoondisega noorte maailmameistriks. Ta oli viie väravaga turniiri suurim väravakütt ja võitis Kuldse Palli auhinna.
Mehhiko rahvuskoondises mängis Vela aastatel 2007–2018 kokku 72 korda ja lõi 19 väravat. Koondisedebüüdi tegi Vela 2007. aasta septembris sõprusmängus Brasiilia vastu. Esimese värava lõi ta rahvuskoondises 16. oktoobril sõprusmängus Guatemala vastu.
2009. aasta CONCACAF Gold Cupi finaalmängus 26. juulil lõi ta värava USA vastu ning võitis koondisega turniiri.
2015. aasta CONCACAF Gold Cupi esimeses alagrupimängus 9. juulil lõi ta värava Kuuba vastu. Viimases alagrupimängus 15. juulil lõi ta värava Trinidadi ja Tobago vastu. Turniiri võitis Mehhiko, kui alistas finaalis taas USA koondise.
2018. aasta maailmameistrivõistluste teises alagrupimängus lõi ta penaltist värava Lõuna-Korea vastu.
Ta kuulus Mehhiko koondisse ka 2010. aasta maailmameistrivõistlustel ja 2017. aasta FIFA konföderatsioonide karikavõistlustel.
Meresõitja

Meresõitja on inimene, kes sooritab oma elu jooksul palju merereise. Tavaliselt on see tuntud ekspeditsiooni juhendaja, mille eesmärk on tundmata maade avastamine või vähem tuntud maailmamere ja rannikualade uurimine.
Mõned meresõitjad oli ekspeditsioonis juhendaja rollis peale ka teadlased, kaupmehed või sõjaväelased, kelle eesmärk oli kolooniate rajamine.
Mihhail Hazin

Mihhail Leonidovitš Hazin (sündinud 5. mail 1962 Moskvas) on Venemaa majandusteadlane ja publitsist.
Hazin on spetsialiseerunud majanduskriisi uurimisele. 
Elulugu.
Mihhail Hazin on sündinud 5. mail 1962 Moskvas teadlaste perekonnas. Tema isa Leonid Hazin on matemaatika teaduskonna juhtivteadur ning ema on kõrgema matemaatika õppejõud; tema vanaisa Grigori sai Stalini preemia 1949 aastal Moskva õhukaitsesüsteemi "Kuld Ring" eest; vend Andrei on majanduskõrgkooli professor. 
Mihhail Hazin õppis matemaatika süvaõppega koolis. Pärast kooli astus Jaroslavli Riiklikku Ülikooli. Teisel kursusel läks ta üle Moskva Riiklikku Ülikooli, mille lõpetas 1984. aastal matemaatika erialal, spetsialiseerudes tõenäosusteooriale. Aastatel 1984–1989 ta töötas Füüsikalise Keemia instituudis Kiievis, kus tegeles keemilise füüsika rakendusülesannete põhjendamisega. Aastatel 1989–1991 töötas NSV Liidu Riiklikus Statistikaametis. Majandusega seotud ametikohtadel töötas ta aastatel 1992–1998. Iseseisvat tööd alustas ta 1998. aastal ning 2002. aastal asutati eksperdifirma Neokon, mille juht ta on tänini.
Majandusteooria ja õpetamise suund.
Mihhail Hazin tahtis aru saada, kuidas majandus on korraldatud ning kuidas likvideerida probleeme majanduskasvu teel. Oma prognoosides järeldas Mihhail Hazin, et maailma ootab vältimatu kriis. Selgitusteks esitas ta järgmised faktid: 
Suureks probleemiks peab Hazin keskklassi kadumist, mida ta peab ühiskonna sotsiaal-poliitilise stabiilsuse aluseks. Kriisi peamise põhjusena leiab ta lõppnõudluse ammendumist, mis on raskendatud USA dollari kontrollimatu emissiooniga ning tarbimise ülemäärase stimuleerimisega.
Hinnanguid.
Positiivsed.
Venemaa majandusteadlased Sergei Glazjev ja Pavel Bõkov nimetavad Hazini töid sügavateks uuringuteks.
Negatiivsed.
Kuna tema teooria kirjeldab kapitalismi ja globalisatsiooni perspektiivituna, siis paljud kapitalismile ja liberaalmudelile ustavad majandusteadlased peavad Mihhail Hazinit hulluks ning arvavad, et pessimistlikud prognoosid aitasid teda ülistada massimeedias. Ehkki paljud tema prognoosid on täitunud, ütleb Hazin ise, et täpselt õiget prognoosi ei ole võimalik teha, sest kriisi ajal mõjub majandusele suurelt ka poliitiline tegur. Tema teooria selgitab paljusid probleeme majanduses.
Eestis.
Mihhail Hazini nimi ilmus Kaitsepolitsei 2013. aasta aastaraamatus. Ise ta kommenteeris, et ta ei saa aru selle teo mõttest ning kahtlustab, et teda jälgitakse Eesti külastamise ajal varjatult.
Smilodon

Smilodon on väljasurnud mõõkhambuliste kaslaste perekond.
Nad elasid Ameerikas pleistotseeni ajastikus (u 2,5 miljonit kuni 10 000 aastat tagasi). Üks suuremaid fossiilikogusid on leitud loodusliku asfaldi leiukohas Los Angeleses.
Perekonda arvatakse kolm liiki, mis erinevad suuruselt ja kehakujult.
.bl

.bl on Saint-Barthélemy jaoks reserveeritud Interneti tippdomeen. 
Domeen reserveeriti Prantsusmaa meretagusele piirkonnale pärast seda, kui 21. septembril 2007 otsustati territooriumi kahetäheliseks ISO maakoodiks määrata BL.
Tegelikult kasutatakse Saint-Barthélemyga seotud veebisaitide jaoks Guadeloupe'i domeeni .gp või Prantsusmaa domeeni .fr.
Robert Helenius

Robert Gabriel Helenius (sündinud 2. jaanuaril 1984 Stockholmis) on Soome poksija. Tal on ka Rootsi kodakondsus.
Amatöörina.
Helenius võistles aastatel 1999–2008 amatöörina. Ta osales 144 kohtumisel, millest võitis 105 ja kaotas 38 ning ühel kohtumisel jäi paremus otsustamata.
Ta on neljakordne Soome meister üliraskekaalus (üle 91 kg, aastatel 2003–2005 ja 2007).
2000 saavutas ta Euroopa U17 meistrivõistlustel Kreekas Patrases pronksmedali, kaotades Horvaatia sportlasele Mario Preskarile. 2001 tuli ta Euroopa juunioride meistrivõistlustel taas pronksmedalile, kaotades Venemaa poksijale Islam Timurzijevile.
2005. aasta MM-il Hiinas Mianyangis alistas ta Suurbritannia poksija David Price'i punktidega, aga kaotas siis Usbekistani poksijale, olümpiapronksmedalist Rustam Saidovile, kes aga ei jõudnud poolfinaaligi.
Ta sai Bulgaarias Plovdivis toimunud 2006. aasta EM-il üliraskekaalus (üle 91 kg) teise koha. Kui maha arvata endine NSV Liit ja korraldajamaa, ei saanud ülejäänud Euroopa ühtki kulda ja ainult kaks hõbedat, neist ühe Helenius. Kuni finaalini oli Helenius kõik kohtumised võitnud nokaudiga, aga seal kaotas taas Timurzijevile.
2008. aasta suveolümpiamängudele ei õnnestunud tal kvalifitseeruda, sest mõningase üllatusena kaotas ta Horvaatia poksijale Marko Tomasovićile ja Leedu poksijale Jarosław Jaksztole. Mõlemad nimetatud kaotasid aga olümpiamängude poksivõistlusel juba avaringis.
Elukutselisena.
2008. aastal hakkas ta elukutseliseks. Ta on seni (seisuga 12. august 2023) pidanud 37 kohtumist ning on neist võitnud 32 (neist 21 nokaudiga) kohtumist ja kaotanud 5 kohtumist (neist 4 nokaudiga).
Kohtumisi.
21. augustil 2010 sai ta võidu Prantsusmaa meistri Gregory Tony üle tehnilise nokaudiga 6. raundis. See kohtumine peeti Euroopa meistri vabaks jäänud tiitlile.
28. novembril 2010 kaitses Helenius edukalt tiitlit Rootsi poksija Attila Levini vastu, võites teda tehnilise nokaudiga 2. raundis. Ühtlasi võitis ta WBO vabaks jäänud tiitli.
2. aprillil 2011 kaitses Helenius WBO tiitlit Nigeeria poksija Samuel Peteri vastu, võites teda 9. raundis nokaudiga. Ühtlasi võitis ta WBA vabaks jäänud tiitli. Pärast seda pole Peter enam poksinud.
28. augustil 2011 kaitses Helenius WBO, WBA ja Euroopa meistri tiitlit Valgevene poksija Siarhiej Liachoviči vastu, võites teda tehnilise nokaudiga 9. raundis.
3. detsembril 2011 kaitses Helenius WBA, WBO ja Euroopa meistri tiitlit Suurbritannia poksija Dereck Chisora vastu. Kohtumine kestis 12 raundi ja kohtunikud andsid võidu Heleniusele, kuid võitja suhtes oli ka olulisi lahkarvamusi.
20. jaanuaril 2012 tehti Heleniusele operatsioon. Sellest taastumine võttis oodatust rohkem aega ja sellepärast jäi ta Euroopa meistri tiitlist ilma. 5. mail 2012 toimunud tiitlimatšis alistas Bulgaaria poksija Kubrat Pulev Saksamaa sportlase Aleksandr Dimitrenko ja tõusis Euroopa meistriks.
Isiklikku.
Ta on olnud abielus Sandraga. Neil on kolm last.
Gedit

gedit on tekstiredaktor GNOME töölauakeskkonna, Mac OS X-i ja Microsoft Windowsi jaoks. gedit on mõeldud üldkasutatavaks tekstiredaktoriks ja selle loomisel on silmas peetud lihtsust. See on UTF-8 ühilduv ja sisaldab tööriistu lähtekoodi ja märgistuskeelte toimetamise lihtsustamiseks. 
gedit on loodud vastavalt GNOME põhimõtetele ja selle välimus on võimalikult lihtne ja ilma ebavajalike lisadeta ning see on vaikimisi ("default") tekstiredaktor GNOME's.
gedit kasutab GNU Üldist Avalikku Litsentsi ja on vaba tarkvara.
Omadused.
gedit sisaldab võimalust süntaksi esiletõstmiseks programmeerimiskeelte ja märgistuskeelte toimetamisel. Kasutusel on ka sakid ("tabs"), mis võimaldab samas aknas mitut faili toimetada. Kasutaja saab sakke ka eri akende vahel tõsta. On võimalik toimetada kaugfaile, kasutades GVFS'i (varem kasutati GnomeVFS'i). Tagasivõtmine ja uuesti tegemine ("undo" ja "redo") ning otsi ja asenda on toetatud. Teised tihti programmeerimistööriistadele omased omadused on ridade nummerdamine, automaatne sulgude sobitamine, teksti murdmine, toimetatava rea esile tõstmine, automaatne taandrida ja failikoopia varundamine ("back-up").
Võimalik on kasutada ka õigekirja kontrolli mitmes keeles ja pluginate abil uusi omadusi lisada. Tänu sellele on võimalik gedit'it integreerida väliste rakendustega, nagu Python'i või Bash'i terminal. Mitmed pluginad on juba vaikimisi geditiga kaasas, osad on võimalik internetist alla laadida.
gedit võimaldab ka printimist, sealhulgas PDF või PostScript faili.
Arhitektuur.
gedit on mõeldud kasutamiseks X Window Systemiga ning kasutab GTK+ 2.0 ja GNOME 2.0 teeke. Integreeritus GNOME töölauakeskkonda võimaldab integreerimist GNOME failihalduriga Nautilus. Dokumentatsiooni haldamiseks kasutab gedit GNOME abisüsteemi ("help system"), printimiseks GNOME printimise raamistikku ja virtuaalset failisüsteemi.
Alates 2008. aasta detsembrist on gedit saadaval ka Mac OS X-i ja Microsoft Windowsi jaoks.
Pichilemu

Pichilemu on linn Tšiilis Bernardo O'Higginsi piirkonnas. 
Linnas on 12 392 elanikku.
Konstantin Nahk

Konstantin Nahk (varem Konstantin Kolbassenko; sündinud 10. veebruaril 1975 Tallinnas) on Eesti endine jalgpallur, keskpoolkaitsja. 
Klubikarjäär.
Debüteeris 17-aastaselt Eesti Meistriliigas Tallinna Vigri meeskonnas. Mänginud ka Tallinna FC Tevaltes, 1995. aastast mängis Tallinna Sadama meeskonnas ja 1999. aastast FC Levadias. 2001. aastal mängis Valgevenes Minski Torpedo-MAZ-is, 2002. aastal Viljandi JK Tulevikus ja FC Levadias. 2003. aastal mängis Veikkausliigas Helsingi Jokerites. 2004–2011 mängis FC Levadias ja 2013–2014 FC Infonetis. 
Eesti meistriliigas mänginud 481 mängu ja löönud 153 väravat.
Eerik Semlek

Eerik Semlek (6. aprill 1968 Tallinn – 6. august 2021) oli eesti helilooja ja pedagoog. 
Ta lõpetas 1986 Tallinna Muusikakeskkooli muusikateooria erialal (õpetaja isa Leo Semlek) ja 1993 Eesti Muusikaakadeemia kompositsiooni erialal Eino Tambergi õpilasena. Aastast 1990 elas ta Soomes. Töötas klaveriõpetaja ja klaverihäälestajana Helsingis.
Eerik Semlek on loonud muusika lühiballetile "Lind" (1987), orkestrile "In Principio erat..." (1993), koorilaulud "Laulupalvelus" (R. Tagore), "Tuulevaikus" (A. Suuman), "Odotan Jumalaa" sopranile segakoorile ja orelile (2004), süit kvintetile (1987), klaveripalad "Retro-flecto" (1987), "Valge tahe" (1988) ja "Su armastusel Looja" (1999) tenorile ja orelile. 
Võitis Eesti Raadio lastelaulude võistlusel 1987 lauluga "Kivikuningajutt" (Ellen Niidu tekst) I koha. Loonud koos Rauno Remmega improvisatsiooniteoseid projektis "Grotest". Loomingut on ilmunud mitmes kogumikus, sealhulgas "Kuldar Singi, Eerik Semleki ja Urmas Lattikase koorilaule" (1991).
Kesk-Šoti madalik

Kesk-Šoti madalik (inglise "Central Lowlands") on madalik Suurbritannia saarel Põhja- ja Lõuna-Šoti mägismaa vahel. See paikneb Tay ja Forthi lahe (idas) ja Clyde'i lahe (läänes) vahel. 
Kesk-Šoti madalik on mägedevaheline nõgu laiusega alla 100 km. 
Seal voolab Šotimaa suurim jõgi – Tay jõgi, mis voolab välja Tay järvest ja suubub Tay lahte, ning ka teised suured jõed – Clyde'i jõgi ja Forthi jõgi. Järved on madalad. 
Kesk-Šoti madalik on kõige tihedama asustusega tööstuspiirkond Šotimaal. Seal elab kaks kolmandikku Šotimaa elanikest ja asub kaks suuremat linna – Glasgow madaliku lääneosas ja Edinburgh madaliku idaosas. 
Kesk-Šoti madalik on ka Šotimaa peamine põllumajanduspiirkond. Kuivema kliimaga idaosas kasvatatakse kartulit ja otra, lääneosas on arenenud liha- ja piimakarjakasvatus.
Adobe Premiere Pro

Adobe Premiere Pro on videotöötlustarkvara Adobe Inc. korporatsioonilt ja mida levitatakse osana Adobe Creative Cloud tarkvarapaketist. 
Programm on mõeldud eelkõige videomontaažiks, kuid sellega on võimalik ka monteerida ja töödelda videoga kaasas käivat heli, lisada tekste ja pilte ning sooritada lihtsamaid (suurendamine-vähendamine, värvikorrektsioon jne) pildikorrektsiooni toiminguid. 
Oma ülesehituselt sarnaneb Premiere Pro teiste professionaalsete videotöötlustarkvaradega (Final Cut Pro, Avid Media Composer, VEGAS Pro, Davinci Resolve jt).
Lembit Michelson

Lembit Michelson (25. veebruaril 1960 Tamsalus) on eesti fotograaf. 
Lembit Michelson on töötanud aastatel 1981–1995 ETA ja TASS-i fotograafina. Alates 1995. aastast on ta foto- ja disainistuudio Akriibia omanik ja fotograaf.
Hovhannes Abeljan

Hovhannes Abeljan (varem eesti keeles "Ovanes Abeljan"; armeenia keeles Հովհաննես Հարությունի Աբելյան "Hovhannes Haruthjuni Abeljan"; vene keeles Иван (Ованес) Артемьевич Абелян "Ivan (Ovaness) Artemjevitš Abeljan"; 4. november 1865 Şamaxı, Bakuu kubermang, praegu Aserbaidžaan – 1. juuli 1936 Jerevan) oli armeenia näitleja.
Elulugu.
Abeljan sündis käsitöölise perekonnas. Ta õppis Bakuu vene reaalkoolis.
1882. aastast mängis Abeljan Bakuu vene teatris, hiljem Thbilisi venekeelses teatris. Alates 1886. aastast mängis ta armeeniakeelsetes teatrites (Thbilisi armeenia draamateater), 1925. aastast Armeenia 1. Riiklikus Teatris (praegu Gabriel Sundukjani nimeline Rahvuslik Akadeemiline Teater). 
1918. aastast oli ta Thbilisis Artistide Liidu esimees. 
Ta organiseeris truppe külalisetendusteks (1908. aastast Abeljani armeenia teatritrupp). Ta esines Bakuus, Thbilisis, Kesk-Aasias ja mujal Venemaal ning Türgis, Iraanis, Egiptuses, Saksamaal, Prantsusmaal, Inglismaal ja Ameerika Ühendriikides (1908–1910, 1913, 1920–1925).
Hovhannes Abeljan on maetud Komitasi-nimelisse panteoni.
Osatäitmised.
Karjääri alguses oli ta romantiline, hiljem realistlik näitleja. Tal oli üle 300 osatäitmise, sealhulgas üks filmiroll.
Tomboy

Tomboy on vabatarkvaraline arvuti töölaua rakendus märkmete tegemiseks UNIXi-laadsete operatsioonisüsteemide (kaasa arvatud Mac OS X) ja Microsoft Windowsi jaoks. Tomboy on osa GNOME töölauakeskkonnast. Tomboy on kirjutatud C# programmeerimiskeeles.
Omadused.
Vaikimisi paigalduses olemasolevad võimalused:
Lisaks on võimalik pluginate abil funktsioone lisada.
Philip Hauge Abelson

Philip Hauge Abelson (27. aprill 1913 Tacoma, Washingtoni osariik – 1. august 2004 Bethesda, Maryland) oli USA füüsik ja keemik.
Aastal 1940 assisteeris ta Edwin Mattison McMillanit uraani aatomite pommitamisel neutronitega. Tulemusena saadi senitundmatu keemiline element neptuunium. Nii osales ta esimeses keemilise elemendi sünteesimises.
Abelson osales Manhattani projektis. Ta töötas välja termoforeesiprotsessi uraani rikastamiseks, kasutades lähteainena uraanheksafluoriidi. Sellega lõi ta eeldused tuumareaktorite ja tuumarelvade konstrueerimiseks.
Aastatel 1962–1984 oli Abelson ajakirja Science peatoimetaja.
Abelson tegeles ka tuumaallveelaevade kavandamisega ja propageeris radioaktiivsete isotoopide rahumeelset kasutamist. Näiteks kasutas ta meetodit, mis võimaldas tõestada aminohappeid mitmesuguse vanusega fossiilides ning rasvhappeid üle miljardi aasta vanuses kivimis.
Jõhvi FC Phoenix

Jõhvi FC Phoenix (kuni 2018. aasta veebruarini Jõhvi FC Lokomotiv) on Eesti jalgpalliklubi. Klubi kodustaadion on Jõhvi linnastaadion. Tegeldakse ka saalijalgpalliga.
Ajalugu.
Jõhvi JK Orbiit.
Klubi eelkäijaks on Jõhvi JK Orbiit, mis tegutses 1998-2011.
Jõhvi FC Lokomotiv.
Klubi loeb oma sünnipäevaks 15. augustit 2011, mil esitleti Jõhvi FC Lokomotivi ühel konverentsil, kus osalesid piirkonna jalgpallimeeskondade esindajad ja ka Eesti Jalgpalliliidu president Aivar Pohlak.
Jõhvi FC Phoenix.
2018. aasta jaanuaris muudeti klubi nimeks FC Phoenix seoses klubi uue sponsori "Наchcoins"-i. 2017-2019 tegutseti ainult noorteklubina. Alates 2020. aastast on klubi taas esindatud ka Eesti meistrivõistlustel.
2023. aastal mängiti II liigas koos kohaliku JK Noova meeskonnaga nime all Jõhvi FC Phoenix ja JK Noova ÜM.
2. koht (1): 2013
Võitjad (2): 2009, 2012
2. koht (2): 2016, 2023
Võitjad (1): 2005
2. koht (3): 2000, 2002, 2021
Võitjad (1): 1999
Võitja (1): 2011
Gaël Clichy

Gaël Clichy (sündinud 26. juulil 1985 Abujas Nigeerias) on Prantsusmaa jalgpallur, kes mängib vasakkaitsjana Šveitsi kõrgliiga klubis Servette.
Aastail 2003–2011 mängis ta Londoni Arsenalis. 2011 teatas Manchester City ametlikult ta mängijaõiguste ostmisest. Üleminekusummaks oli 7 miljonit naela. Manchester Citys mängis ta kuni 2017. aastani, seejärel liitus ta Türgi kõrgliiga klubiga İstanbul Başakşehir.
René-Robert Cavelier, Sieur de La Salle

René-Robert Cavelier, Sieur de La Salle või Robert de LaSalle (21. november 1643 – 19. märts 1687) oli prantsuse maadeavastaja. 
Ta uuris praegusel USA ja Kanada piiril asuvat Suure järvistu piirkonda, Mississippi jõge ja Mehhiko lahte. La Salle kuulutas Mississippi jõe jõgikonna Prantsusmaa asumaaks nimega Louisiana.
Hermann Abendroth

Hermann Paul Maximilian Abendroth (19. jaanuar 1883 Frankfurt – 29. mai 1956 Jena) oli saksa dirigent. 
Aastatel 1934–1945 juhtis ta pärast juut Bruno Walteri kõrvaldamist Leipzigi Gewandhaus-orkestrit. Kuigi tal olid liberaalsed vaated, astus ta aastal 1937 NSDAP-sse.
Saksimaa kommunistlikud võimud vallandasid ta, kuigi ta väitis, et pole ühelgi poliitilisel koosolekul osalenud. Aastal 1946 sai ta tööd Tüüringis Weimari riikliku kapelli peadirigendina. Tal õnnestus oma maine puhastada ning 1949 naasis ta Leipzigisse, kus ta sai Leipzigi ringhäälingu sümfooniaorkestri peadirigendi koha. Ta oli ainus, kellel lubati Leipzigi raadiomajas suitsetada. 
Abendroth oli esimene sakslane, kes pärast sõda Nõukogude Liitu dirigeerima kutsuti. Ta dirigeeris peamiselt kommunistlikus Ida-Euroopas, kuid ka Soomes ja Šveitsis. 
Aastast 1953 oli ta Berliini ringhäälingu sümfooniaorkestri peadirigent.
Abengourou

Abengourou on linn Elevandiluuranniku idaosas Ghana piiri lähedal. Linn asub umbes 200 km riigi pealinnast Abidjanist kirde pool. Abengourou on Kesk-Comoé piirkonna, Abengourou departemangu ja Abengourou valla keskus. Linna geograafilised koordinaadid on 6° 44′ N, 3° 30′ W.
Lähimad linnad on Berekum idas Ghana territooriumil, Daoukro läänes, Agnibilékrou põhjas ja Adzopé lõunas.
Nimi.
Linna nimi tuleb akanikeelsest väljendist "n'pé kro" ('ma ei salli pikka juttu').
Rahvastik.
Elanike arv.
Elanike arv oli 
Etniline koosseis.
Põhiosa linna elanikest moodustavad anjid, Ghanast sisse rännanud akanite rühm. Abengourou on anjide keskus. Seal on anjide ülempealiku, Indénié kuningriigi kuninga residents, mis on ehitatud 1882. aastal. See on kaunistatud Indénié reliikviate ja seinavaipadega.
Religioon.
Linn on katoliku kiriku Abengourou piiskopkonna keskus. Seal asub Abengourou katedraal.
Majandus.
Abengourou on oluline kaubanduspiirkond, kus tegeletakse maisi-, manioki-, jamsi-, banaani-, koolapähkli-, kohvi-, kakao- ja metsamüügiga. Tähtsamad põllumajandussaadused on kohv ja kakao, mida eksporditakse Abidjani kaudu.
Transport.
Linn on oluline sõlmpunkt pealinnast Abidjanist Ghanasse viival teel.
Abengourou lennujaam asub linnast kagus Bossuini lähedal.
Ajalugu.
Prantsuse koloniaalvõimu esindajad rajasid Abengourousse oma haldusasutuse 1896. aastal.
Haridus ja teadus.
Linnas on põllumajanduskool, mille juurde kuulub kohvi- ja kakaotaimede uurimiskeskus.
Lõuna-Šoti mägismaa

Lõuna-Šoti mägismaa on mägismaa Suurbritannia saarel Šotimaa lõunaosas. 
Kesk-Šoti madalik eraldab seda põhjas Põhja-Šoti mägismaast, lõunas piirneb see Cheviot Hillsi ja Penniini mägedega. 
Mägismaa pikkus edelast kirde suunas on umbes 180 km. 
Moodustab mäemassiive kõrgusega 300–600 m (kõrgeim tipp on Merrick – 842 m). Selle pinnas on lauge ja lainjas, esinevad laiad jõeorud. Koosneb graniidist ja kiltkivist. Kohtuvad mandrijää jäljed (orvandid, moreen, rändrahnad jne). 
Rabad, kanarbikud, niidud. Inimesed tegelevad lamba- ja piimakarjakasvatusega.
Absoluutne kuulmine

Absoluutne kuulmine on inimese võime määrata helikõrgust kuulmise järgi, muusikariista abita.
Üldiselt hõlmab absoluutne kuulmine osa või kõiki järgmistest võimetest (ilma teadaoleva referentshelikõrguseta):
Sarabanda

Sarabanda (ka "saraband"; prantsuse keeles "sarabande") on kolmeosalises taktimõõdus teisel (nõrgal) löögil paikneva rõhuga pidulik ja aeglane vana Hispaania tants.
Basso ostinato

Basso ostinato (itaalia keeles 'kangekaelne bass') on pidevalt korduv bassimotiiv või -teema.
Bigbänd

Bigbänd (ingl "big band") on 1930. aastatel tekkinud tantsu- ja džässorkester, mis koosneb 3 rühmast: saksofonid (4–5), vaskpillid (3–5 trompetit, 2–5 trombooni) ja rütmipillid (klaver, kontrabass, trummid, kitarr).
Bugi-vugi

Bugi-vugi (inglise keeles "boogie woogie") on džässmuusikas klaverimängu stiil, millele murtud oktavites on iseloomulik ostinaatne bass.
Brevis

Brevis (ladina keeles 'lühike') on mensuraalnoodikirja märk, mis tähistab võrreldes "longa"'ga suhteliselt lühikest helivältust. 
Notre Dame'i koolkonna modaalrütmilistes organumites ei olnud "brevis"'el võrreldes "longa"'ga veel kindlat vältussuhet. 
Kölni Franco mensuraalnoodikirjas on "brevis" täiusliku jaotuse korral üks kolmandik ja mittetäiusliku jaotuse korral pool "longa"'t.
Tänapäeva noodikirja sulandatuna tähistab "brevis" kahe täisnoodi pikkust helivältust.
Duool

Duool (ingl. "duplet", sks. "Duole") on rütmikujund, mille puhul 3-osalise taktimõõdu korral jaguneb löök kolme noodi asemel kaheks võrdse vältusega noodiks.
Cakewalk

Cakewalk on Ameerika tumedanahaliste paaristaktimõõdus võistluslik rühmatants. 20. sajandi algul oli "cakewalk" levinud ka seltskonnatantsuna.
Eellöök

Eellöök (saksa keeles "Vorschlag") on meloodiakaunistus: abiheli, mis esitatakse vahetult enne meloodiaheli
Abiheli

Abiheli ehk naaberheli (saksa keeles "Wechselnote") on muusikas akordiväliste helide hulka kuuluv kõrvalheli, mis paikneb akordi heli kõrval ülal või all.
Abiheli tekib akordiheli kaunistamisel naaberastme heliga. 
Abihelile liikumine ja sellelt ära liikumine on alati vastassuunaline: 
Abiheli võib olla ühe- või kahepoolne
Abiheli moodustub üldreeglina meetrumi suhteliselt rõhutul osal (s.t rõhutumal osal võrreldes heliga, mida abiheli kaunistab). Meetrumi suhteliselt rõhutul osal kõlavad ühepoolsed abihelid võivad moodustuda kolmel viisil: 
Kahepoolsed abihelid võivad mõnikord moodustuda ka meetrumi rõhulisel osal. 
Kui meetrumi rõhulisel osal moodustub ühepoolne abiheli, liigutakse sellele alati hüppega ning see laheneb astmeliselt hüppele vastupidises suunas. Sellist figuratsiooni tüüpi nimetatakse ka apodžatuuriks.
Eksprompt

Eksprompt (prantsuse keeles "impromptu") on improviseeritud muusikapala kolmeosalises vormis, sageli lüüriline karakterpala, peamiselt klaverile.
Flažolett

Flažolett (prantsuse keeles "flageolet") on mängutehniline võte, mida tekitatakse keelpillidel keele kerge puudutamisega teatud punktis. Selle võttega saavutatakse kõrge flöödikõlaline heli. Flažoletid avardavad keelpillide diapasooni ja kõlavärvi.
Flažoletid võivad olla loomulikud või kunstlikud. 
Lahtisel keelel tekitatavat flažoletti nimetatakse loomulikuks ja märgitakse noodi kohal oleva nullikesega. Keele lühendatud osal tekitatavat flažoletti nimetatakse kunstlikuks ja märgitakse joonestikul nelinurkse noodiga, kusjuures tekitatava heli kõrgus ei ühti selle heli omaga, mis saadakse samas punktis keele allasurumisel.
Fugett

Fugett (itaalia keeles "fughetta") on väike fuuga, millel võib puududa fuuga arendusele omane rangus, arendus võib piirduda imitatsiooniga.
Imitatsioon (muusika)

Imitatsioon on muusika kompositsioonimeetod, mille puhul ühes hääles leiduvat motiivi või teemat jäljendatakse teises hääles.
Imitatsiooni liikideks on range ehk reaalne, vaba ja tonaalne imitatsioon:
16. sajandi muusikas kasutati põhiliselt reaalset imitatsiooni. Tonaalne imitatsioon pääses maksvusele 17.-18. sajandil, muutudes valitsevaks näiteks Johann Sebastian Bachi ja Georg Friedrich Händeli muusikas.
Imitatsioon võib olla ka varieeritud:
Kui jäljendav hääl on 
Imitatsiooni võib läbi viia erineva ajalise tihedusega. Kui imiteeriv hääl algab algsest läbiviimisest varem, nimetatakse seda tiheläbiviimiseks ehk "stretto"ks.
Imiteeriv hääl võib jääda transponeerimata (läbiviimine priimis või oktavis) või seda võib läbi viia transponeeritult mistahes astmelt (tüüpiliseks muuks läbiviimise astmeks on V, st läbiviimist kvindis).
Range imitatsiooni realiseerimise juhist ja realisatsiooni ennast nimetatakse kaanoniks.
Aleksandr Skrjabin

Aleksandr Skrjabin (vene keeles Александр Николаевич Скрябин; 6. jaanuar 1872 (vkj 25. detsember 1871) Moskva – 27. aprill 1915 Moskva) oli vene helilooja ja pianist, kelle looming oli Chopini helikeelest inspireerituna väga lüüriline. Võrdlemisi sõltumatult Arnold Schönbergist töötas Skrjabin välja isikupärase helikeele, mis ennetas dodekafooniat ja serialismi. 
Skrjabin on mõjutanud selliseid heliloojaid nagu Sergei Prokofjev ja Igor Stravinski.
Skrjabin on üks uuenduslikumaid ja vastuolulisemaid varajase modernismi heliloojad.
Võrkpalli Balti liiga

Võrkpalli Balti liiga (sponsornimega Elme Messer Balti liiga) on Balti riikide võrkpalliliiga. Liiga alustas 1. oktoobril 2005 Eesti ja Läti ühisliigana. Osalejateks on Eesti, Läti ja Leedu võrkpalliklubid.
Hooajal 2025/26 osaleb liigas 9 meeskonda – 5 Eestist (Audentes/Solarstone, Bigbank Tartu, Pärnu VK, Selver x TalTech ja Barrus Võru VK), 3 Lätist (Ezerzeme/DU, Jēkabpils Lūši ja Robežsardze/RSU) ja 1 Leedust (Šiauliai Elga-Grafaitė-S-Sportas).
Ajalugu.
Eesti-Läti võrkpalli ühisliiga loodi 2005. aasta sügisest Schenker Eesti ja Eesti Võrkpalli Liidu eestvedamisel. Liiga sai suursponsori järgi nimetuse Schenker Liiga ning esimese hooaja (2005/06) esimesed mängud toimusid 1. oktoobril 2005.
Sponsornimed.
Alates liiga asutamisest kandis 10 hooaega liiga nime suursponsori Schenkeri järgi. Hooajal 2015/16 nimetati liiga ümber Saja liigaks, millega toimus suur muutus liiga rahastamises. Sellega toodi esile eraisikutest võrkpalli toetajaid, keda Eesti Võrkpalli Liit lootis Eesti võrkpalli sajandaks aastapäevaks saada sada (kõik eraisikutest toetajad pidid idee kohaselt panustama võrdselt 1000€ aastas, millega kaetakse liiga võistluse korralduskulusid). Hooajast 2016/17 sai liiga nimisponsoriks Credit24, kes oli taustajõuna toetanud võrkpalli aastast 2010. Credit24 oli liiga nimisponsor 6 hooaega. Hooajal 2022/23 liigal nimisponsorit polnud. Hooajast 2023/24 tuli liiga nimisponsoriks ringmajandusettevõte Cronimet Nordic, kelle järgi kandis liiga nime kaks hooaega. Hooajast 2025/26 sai nii meeste kui naiste Balti liiga nimisponsoriks Elme Messer Gaas AS.
Arved klaariks

Nime "Arved klaariks" kannavad eesti keeles mitu filmi:
Nelikliit

Nelikliidu nime all on tuntud mitu ajaloolist riikide liitu: